НАГРАДНИ ФОТО-КОНКУРС ДЕПАРТМАНА ЗА НЕМАЧКИ ЈЕЗИК И КЊИЖЕВНОСТ

Департман за немачки језик и књижевност отвара наградни фото-конкурс (1) за ученике 4. разреда средњих школа у Србији на тему ***Wie lerne ich Deutsch*** и (2) за студенте германистике Филозофског факултета у Нишу на тему ***Meine Fakultät und ich – das Wir-Gefühl in Bildern***.

(1) ЗА УЧЕНИКЕ 4. РАЗРЕДА СРЕДЊИХ ШКОЛА У СРБИЈИ

Одабир материјала, извора или метода за учење је индивидуалан и разликује се од ученика до ученика. Како ви учите језик? Да ли учите у одређено време и на одређеном месту? Да ли слушате музику док учите? Како проналазите мотивацију? Да ли водите свој дневник учења, пишете свој речник или користите онлајн изворе? Да ли имате личне практичне савете (Tipps) који могу помоћи и другима?

(2) ЗА СТУДЕНТЕ ОАС НЕМАЧКИ ЈЕЗИК И КЊИЖЕВНОСТ НА ФИЛОЗОФСКОМ ФАКУЛТЕТУ У НИШУ

У години јубилеја, 50. година постојања Филозофског факултета у Нишу, нарочито се осећа академски дух заједништва, међусобне повезаности студената, као и студената и запослених, у заједничкој мисији образовања стручњака који доприносе развоју града и региона. Тај дух се осећа у свакодневном животу, настави и ваннаставним активностима, у просторијама Факултета, у сопственим домовима док траје онлајн настава, у сталној комуникацији на друштвеним мрежама или вибер групама. Он живи и након завршетка студија у личним контактима, професионалној сарадњи и алумни групама. Да ли вас је инспирисало неко предавање, активност или манифестација на Факултету? Колега или колегиница с којима делите свакодневицу? Кутак Факултета у коме се добро осећате? Осећање које ћете понети са собом након завршетка студија?

\*

Пријавa на конкурс треба да садржи рад у форми приче у сликама – до 7 фотографија које илуструју ситуације, тренутке, материјале и сл. с пратећим текстом уз сваку фотографију на немачком језику и шаље се у формату .doc или .docx. Ученици средњих школа наводе име и презиме ученика, електронску адресу, име професора немачког језика и назив и место средње школе, а студенти име и презиме, број индекса и електронску адресу. Пријаве се шаљу на: branka.ognjanovic@filfak.ni.ac.rs.

**Рок за слање радова је 15. март 2021. године.**

За троје првопласираних средњошколаца и студената обезбеђене су награде и сертификати. Награда за освојено прво место на конкурсу за средњошколце је **ослобађање плаћања трошкова полагања пријемног испита**. Радове ће прегледати и рангирати комисија у саставу: доц. др Николета Момчиловић, доц. др Марина Ђукић Мирзајанц, Невенка Јанковић и мср Катарина Стаменковић. Резултати конкурса ће бити **објављени 17. марта 2021.** године, а најбољи радови промовисани путем налога Департмана на друштвеним мрежама.

Срећно!